**Rakvere Eragümnaasiumi põhikooli õppekava üldosa**

# I ÜLDSÄTTED

1. Rakvere Eragümnaasiumi õppekavad on kehtestatud eraldi põhikoolile ja gümnaasiumile.
2. Rakvere Eragümnaasiumi põhikooli õppekava (alljärgnevalt *Kooli õppekava*) on põhikooli õppe- ja kasvatustöö alusdokument.
3. Kooli õppekava koostamisel on lähtutud põhikooli ja gümnaasiumiseadusest ja põhikooli riiklikust õppekavast. Õppekava koostamisel on aluseks võetud „Eesti ja rahvusvaheline koolikogemus“ (Richter, T., *Vaba Waldorfkooli ülesanne ja õpetuseesmärgid,* EVWÜ 1998/2004 ); The Educational Tasks and Content of the Steiner Waldorf Curriculum, SSF Publications 2005 (käsikirjaline tõlge) ja Steiner-waldorfhariduse Euroopa Nõukogu (ECSWE) püüdluste ja taotluste avaldus 2009 ja struktuur-süsteemse psühholoogia koolkonna autorite L.Võgotski ja A.Toomela tööd.
4. Kooli õppekavas käsitletakse õppimist väljundipõhiselt. Väljundipõhise õppekava kõrgeim õpiväljund on omandatud üldpädevused, s. o suutlikkus loovalt, ettevõtlikult ja paindlikult toimida teatud tegevusalal või -valdkonnas, perekonnas, tööl, avalikus elus, kultuurikandjana.
5. Põhikooli lõpus kujunevad üldpädevused on kirjeldatud põhikooli riiklikus õppekavas ja need on valdkonna- ja aineülesed ja nende nende kujunemise tagamine õpilastel on kõigi koolis tegutsevate isikute ühine eesmärk.
6. Kooli õppekava koosneb üldosast ja lisadest. Lisades esitatakse ainevaldkondade õppekavad.

# II ÜLDOSA

##

## 1. Kooli väärtused ja eripära, kooli õppe- ja kasvatuseesmärgid

###

### 1.1 Kooli visioon

1. Kooli **põhieesmärk on vaba, tervikliku, isikupärase ja vastutusvõimelise isiksuse kujunemine.** Selle protsessi viljaks on vabast tahtest tegutsev inimene, kes leiab oma ainulaadsed seosed maailmaga, oma tegevuse sihid ja kellel on inimlik vastutustunne maailma ja kaasinimeste suhtes.
2. Kool aitab põhikooli õpilasel jõuda selgusele oma huvides, kalduvustes ja võimetes ning tagab **valmisoleku õpingute jätkamiseks järgneval haridustasemel ja elukestvaks õppeks**. Põhikooli lõpetanud noorukil on arusaam oma tulevastest rollidest perekonnas, tööelus, ühiskonnas ja riigis.
3. Kooli moto on **TUNNE, MÕTE, TAHE.**

**Mõtlemine, tunne ja tahe** on hingejõud.

Nende omavaheline tasakaalustamine on oluline pedagoogiline ülesanne seoses õppetööga erinevas vanuses õpilastega. Mõtlemist, tunnet ja tahet arendavate meetodite mitmekülgne kasutamine arendab võrdväärselt üldpädevusi. Kui mõtlemine ja tunded toimivad viljakalt koos, lisandub mõtlemisse südamesoojus, tekib vaimustus ja tunnetamisrõõm. Kui tahe rakendub tegusal moel, on inimene võimeline looma midagi väärtuslikku. Harmoonilises koostöös annavad mõtlemine, tunded ja tahe inimesele võimaluse maailma sündmustes positiivselt osaleda.

Arenenud **tundeelu** on üks inimeseks olemise, emotsionaalse intelligentsuse ning sotsiaalsuse aluseid. Väärtushinnangute lähtekohana on see tuleviku ühiskondlike tingimuste kujundaja. Objektiivsus tundeelus on sotsiaalse käitumise alus. Võime teise inimese olukorda temast lähtuvalt ja subjektiivsetest huvidest sõltumata sisse elada (empaatia) on eetilise käitumise lähtekohaks. See omakorda on eelduseks sallivusele nii teiste rahvaste kui ka inimeste suhtes.

**Mõtlemise** areng rajaneb eelnevatel tegevuslikel ja elamuslikel kogemustel. Põhikoolis arendatakse mõtlemisoskust sellest lähtuvalt. Eesmärgiks on, et põhikooli lõpetaja oskaks rakendada kogu mõtlemise skaalat alates fantaasiarikkast kujundlikust mõtlemisest kuni loogiliste arutluseni.

### 1.2. Kooli missioon ja väärtused

1. Kooli kui  **kasvu- ja õpikeskkonna eesmärk** on õppija individuaalse arengu toetamine, õpilase ja õpetaja loovuse, koostöösuutlikkuse ning enesearengu toetamine ja stimuleerimine.
2. Kooli missioon on olla **HOOLIV KOOL**.

(3) Kooli põhiväärtused on järgmised:

* + turvaline ja lapsesõbralik koolikeskkond;
	+ lapse ealisi iseärasusi arvestav õppekava;
	+ lapse individuaalsetest võimetest lähtuv õppe-kasvatustöö;
	+ põhiainete ja kunstilis-praktiliste ainete tasakaal õppetegevus;
	+ õppeainete omavaheline integratsioon;
	+ õpetajatevaheline koostöö;
	+ hea koostöö lapsevanematega.

### 1.3. Pädevused

1. Kooli õppekava taotleb õpilastel põhikooli riiklikus õppekavas kirjeldatud üldpädevuste, kooliastme pädevuste ja valdkonnapädevuste kujundamist.
2. Õpilastes kujundatavad üldpädevused on: kultuuri- ja väärtuspädevus; sotsiaalne ja kodanikupädevus; enesemääratluspädevus; õpipädevus; suhtluspädevus; matemaatika-, loodusteaduste- ja tehnoloogiaalane pädevus; ettevõtlikkuspädevus; digipädevus.
3. Üldpädevused kujunevad õppeainetes taotletavate õpitulemuste kaudu, aga ka läbivate teemade käsitlemise kaudu ainetundides, tunni- ja koolivälises tegevuses. Üldpädevuste kujunemist toetavad ja suunavad õpetajad omavahelises koostöös ning kooli, kodu ja kogukonna koostöös.
4. Ainevaldkonna õppeainete õpetamise peamine eesmärk on vastava valdkonnapädevuse kujundamine. Valdkonnapädevuste kujunemist ning õppe- ja kasvatuseesmärkide saavutamist toetavad ainekavades esitatud õpitulemused, lõiming teiste ainevaldkondade õppeainetega ning tunni- ja kooliväline tegevus.

## 2. Õpetuse ja kasvatuse teoreetilised alused

1. Kooli õppekava täitmisel toetutakse tänapäevasele struktuur-süsteemse psühholoogia arengu käsitlusele **psüühika terviklikkusest ja psüühika arengustaadiumitest**. Teooria järgi ei ole kõik psüühikavaldkonnad (tahe, tunne, mõtlemine) lapse arengus samal arengustaadiumil. Arengustaadiumite läbimine on seotud aju ja selle vanuselise muutumisega keskkonnas. Iga üksiku inimese individuaalne teadvuse areng läbib samu arengustaadiume, mida on läbinud elusloodus ja inimkonna kultuur oma arengu käigus. (L.Võgotski, A. Luriea, A.Toomela tööd). Hooliva koolina arvestame õppekavas lapse ealisi iseärasusi.
2. Lapse areng on liigendatud, sest lapses toimuvad ealised muutused, mille tõttu temas kujuneb uus suhtumine tema maailma: ühed omandamisviisid taanduvad (integreeritakse psüühikasse) ja kerkivad esile uued arenguaknad (L. Võgotski terminid). Eriti teravalt toimub muutumine 6. ja 7. eluaasta ja 12. ja 14. eluaasta paiku. Siit tulenevad pedagoogika kolm faasi oma spetsiifiliste ülesannete, sisu ja metoodikaga. Igas faasis peab kasvatuse ja õpetus neid vanusega seotud arenguprotsesse ergutama ja juhtima, et eneseusaldus ja vastutustunne saaksid täielikult välja areneda.
3. **Pedagoogika I faas:** **1. ─ 7. eluaasta ─ koolieelne iga.**

Selles eas on psüühilised protsessid vähe diferentseeritud ja tihedalt seotud kehalise arenguga. Väikelapse elamused ja teadvuse areng sõltuvad sellest, milliseid muljeid ta oma meeltega ümbritsevast reaalsusest saab. Õppimises, käitumises, keeleomandamises juhinduvad väikelapsed ümbritseva keskkonna stiimulitest. Õppimise põhivorm on **matkimine,** esialgu vahetu, siis teadlikum. Selline matkiv õppimine varasemas lapseeas mõjutab tugevalt kehaorganite arengut ja on kogu edasise arengu aluseks. 6 ─ 7-aastase lapse arengus toimuvad suured muutused, esile kerkivad uued hingejõud (arengustaadiumid). See on ajajärk, kus õpitakse koos tegutsema ja avanevad uued arenguaknad mälu tormiliseks arenguks.

**Selle perioodi lapse maailm on hea.**

1. **Pedagoogika II faas: 7.** ─ **12./14. eluaasta ─ põhikooliga**. Algklassides pannakse põhirõhk protsessile, mille kaudu laps saab maailmast teadlikumaks. Seda protsessi juhib õpetaja oma autoriteediga. L. Võgotski järgi on lapsel sel arenguperioodil **pildiline** (kujundiline) **mõtlemine**, mis aitab siduda reaalsust keelemõistetega. Pilt ergutab tunnetust kaasaelamise kaudu, paljas mõiste seda ei suudaks. Kõik see, mida laps ümbritsevas maailmas tajub, muutub tema sisemiseks pildiks, kujutluseks. Seetõttu peab õpetaja õpetamisel toetuma eelkõige kunstilisele pedagoogikas **─** elamusele, kujundlikkusele, pildile, elavale kirjeldusele, muusikale, värvile, vormile, liikumisele, käelisele tegevusele **─,** mis ergutab tunnetustegevust ja mis seob lapse psüühilise arengu ühtseks tervikuks, ühindades tunde kaudu mõtte ja tahte.

**Selle perioodi lapse maailm on ilus.**

1. **Pedagoogika III faas: 14. ─ 21. eluaasta (**põhikooli kaks-kolm viimast aastat ja gümnaasium**)**

Murdeea perioodil tärkab noorel iseseisva mõtlemise võime. Vanemates klassides avaneb võimalus selle uue võime rakendamiseks. Noorukid vajavad oma suuna leidmisel erinevaid õpetajaid, kes tunnevad aktiivselt huvi kõige maailmas toimuva vastu. Õppeainetesse on seotud päevasündmused ja noori haaravad probleemid. Õpitu kõrval muutuvad tähtsaks ka praktilised oskused ja kogemused päriselust (sotsiaalpraktikad, projektitööd, välismaal õppimise võimalused jne). Iseseisev mõtlemine kujuneb välja tänu avaramale arusaamisele teaduse olemasolust.

Fenomenoloogiline lähenemine on aluseks keskkondaarvestavale mõtlemisele. Tänapäevane majandusolukord nõuab suurt paindlikkust, eelkõige on hinnas tööotsija iseseisvus ja loovus. Eluaegne täiendõpe peaks saama omaseks kõigile. Nooruki jaoks on tähtis häälestuda tõelistele ja püsivatele jäädvustustele. Selle jaoks on tähtis leida seos eetiliste väärtustega - muusika, kirjanduse, kujutava kunsti ja muude kunstivormidega, et avastada eneses kunstilised võimed ja neid rakendada.

**Selle perioodi nooruki maailm on õiglane.**

## 3. Õpetuse ja kasvatuse põhimõtted

1. **Tegutsemine** ning tegutsemise kaudu õppimine on väikelapse- ja nooremas koolieas kõige loomulikum tahte avaldumise viis. Algklasside õpilasele pakub õppimine rahuldust siis, kui ta midagi tegema õpib.

Tahtekasvatuslik ehk tegevuslik aspekt valitseb 1.–3. klassi õppetöös.

Pedagoogiline ülesanne on viia lapse tahe, mis algselt on seotud enam tegutsemisega, järk-järgult seosesse mõtlemisprotsessidega. Tahtejõu rakendamine erinevates tegevustes tugevdab inimese minakogemust, kujundab identiteeti ja elutervet eneseusaldust. Selline mitmekülgne tegevust kaasav õpetus algklassides kujundab abstraktsele mõtlemisele vajaliku kogemusliku aluse.

Tegutsevalt õppides jääb õpihuvi püsima.

Tahe areneb käsitöö- ja kunstiainete harjutavas õppimises, liikumistundides ja praktilisi töid sisaldavates õppeainetes, ühisprojektides ja matkadel, samuti kõikides õppetegevustes, mis nõuavad järjepidevat harjutamist ja mälu rakendamist. Noor inimene ei õpib tahet rakendama otseseid tegutsemisimpulsse või tundemeeleolusid järgides, vaid mõtlemisele toetudes.

1. Arenenud **tundeelu** on üks inimeseks olemise, emotsionaalse intelligentsuse ning sotsiaalsuse aluseid.

Väärtushinnangute lähtekohana on see tuleviku ühiskondlike tingimuste kujundaja. **Kasvatus koolis peab eriliselt hoolitsema lapse tundeelu arengu eest, kuna selle arengu peamine aeg langeb põhikooliikka.**

Kõik kunstiharjutused – värvide, vormide, helide ja kunstilise sõna maailma sisseelamine – koolitavad ja arendavad tundeelu. Kunstilise õpetuse osakaal kõikides klassides on koolis suhteliselt suur, nii iseseisvate kunstiliste ainete kui ka õppemeetodina. Maalimine, musitseerimine, liikumiskunstid ja muud õpilast tervikuna kaasavad kunstilised tegevused aitavad märkimisväärselt kaasa nii tunnetuslike kui ka sotsiaalsete võimete arenemisele.

Kunstilise kasvatuse eesmärk ei ole subjektiivsete tunnete väljaelamine, vaid erinevate tajuvõimete ning praktiliste oskuste koolitamine objektiivse täiuslikkuseni. Objektiivsus tundeelus on sotsiaalse käitumise alus. Võime teise inimese olukorda temast lähtuvalt ja subjektiivsetest huvidest sõltumata sisse elada (empaatia) on eetilise käitumise lähtekohaks. See omakorda on eelduseks sallivusele nii teiste rahvaste kui ka inimeste suhtes.

Tundekasvatuse valdkonda kuulub lisaks kunstiainetele ka piltlik õpetusmeetod, mis on keskne õpetamismeetod jutustavates ainetes kooliküpsuse ja murdeea vahelisel ajal. Praktikas tähendab piltlik õpetus elavaid, õpitavat iseloomustavaid ja kirjeldavaid jutustusi ning võrdpiltide kaudu õpetamist. Õpetaja töö on siin kunstniku töö sarnane: tal tuleb otsida õpetussisu olemust tabavaid sõnalisi kujutluspilte. Selline õppemeetod äratab lapse fantaasia, ta muutub õppeprotsessi  kaasloojaks. Kui lapses toimib fantaasia, siis liitub sellega alati tundekogemus. Nii puudutab piltlik õpetus eriliselt tundeelu ja kinnistab õpitava inimese pikaaegsesse mällu.

Lapse tundeelu väljakujunemise toetamiseks peab õpetaja tundma arengupsühholoogia seaduspärasusi ning teadlikult ka enda tundeelu tasakaalustama.

Õnnestunud tundekasvatusest annab märku õpilase innukus ja õppimissoov. Tunnete mitmekülgne kaasamine õppeprotsessi kindlustab õpihuvi säilimise.

1. Inimesele loomuomase huvi ja teadmishimu säilitamiseks on vaja teadmisi pakkuda viisil, mis vastab lapse erinevatele arenguetappidele. **Mõtlemise** areng rajaneb eelnevatel tegevuslikel ja elamuslikel kogemustel. Põhikoolis arendatakse mõtlemisoskust sellest lähtuvalt.

Esimesel kooliastmel vahendatakse teadmisi piltliku õpetusmeetodi, kunstilise ja tegevusliku printsiibi kaasabil. Eesmärgiks on esitada mõisteid elavana ja mitmekülgsetes seostes.

Murdeeas ärkab loomulik üldine huvi intellektuaalsete teadmiste vastu. Piltliku õppemeetodi (jutustavad ained) ja fenomenoloogiliste vaatlustega (loodusõpetus, füüsika) kaasnevad järgneva etapina mõisteline ja kausaalne analüüs, mis arendab loodusteaduslikku mõtteviisi.

1. **Õpetus ja kasvatus on ühtne tervik**, mis kujundavad koos lapse väärtushinnanguid ja eetikat, austust kõige loodu – nii inimese, looduse kui ka asjade vastu. Õppe- ja kasvatustööga kõige laiemas mõttes tegeleb kogu koolipere, sealhulgas lastevanemad. Vahetuks eeskujuks õpilasele on klassiõpetaja ja aineõpetaja.
2. **Õppematerjali** sisu ja selle vahendamise metoodika peavad vastama lapse psüühika arengule. Õpetajad õpivad tundma ning arvestama lapse arengupsühholoogiat ning sellele vastavat õppemetoodikat ja didaktikat.
3. Õppekava kehtestab üldised nõuded kõigile õpilastele ning annab õpetajale põhilised ainealased pidepunktid. Iga õpetaja on pedagoogilise protsessi kaaslooja, **lähtudes konkreetsest situatsioonist, klassist, õpilastest.** Õpetaja ülesandeks on aidata iga õpilast ning esitada talle kohaseid väljakutseid

.

1. Õpilaste erinev võimekus nii kognitiivsetes kui ka kunstilis-praktilistes ainetes on loomulik. Isiksuse eripära ei rõhutata numbrilise hindamisega. **Õpilaste kaasamist** võimaldavad mõtlemist, tundeid ja tahtetegevust ühendav õppeprotsess, jõukohased diferentseeritud ülesanded, klassi tervikkoosseisu osalemine kunstiliste etteastete harjutamisel ja esitamisel.
2. Inimene on ühest küljest sotsiaalsetes protsessides osaleja ja teisest küljest nende kaaskujundaja. Kool on ühiskonna mudel. Individuaalsete võimete ja oskuste arendamise kõrval annab kool põhioskused ühiskonnas koostoimimiseks. Kooli- ja klassikollektiivis **arendatakse sotsiaalsust,** oskust igaühe panusest lähtudes tegutseda koos ühise eesmärgi nimel. Igas õppeaines leidub võimalusi sotsiaalse koostöö meetodeid kasutades õpetada. Koolipere on lastele sotsiaalse koostöö eeskujuks.
3. Kool pöörab erilist tähelepanu laste **meelte arendamisele**. Koolikeskkond peaks mõjuma kõikidele meeltele harmoniseerivalt. Meelte muljeid olgu pigem vähem, aga kvaliteetsemaid. Esiplaanil on kõik loomulik – looduslikud materjalid, maitsed, inimhääle loomulik kõla, naturaalsed muusikahelid, harmoonilised värvid jne. Ideaalis sisaldaksid ka kõik koolitunnid meelte koostoime elemente, see lisab õppimisele tõelähedust. Meelte terve areng on tähtsamaid eeldusi inimese terviklikuks arenguks.
4. Kool usaldab inimese **psüühika terviklikku arengut** **ja õpihuvi** ning teeb tööd selle säilimise nimel. Õpihuvi toetavad kooli korrastatud keskkond, sobiv õpisisu, eakohane metoodika, õpetajate entusiasm, pühendumus ja enesekasvatus, koostöö lastevanematega, tunnustamine ning hinneteta õppimine ja iseloomustavad tunnistused esimeses kooliastmes.

## 4. Õppekorraldus

###

### 4.1. Üldine korraldus

1. Õppeaasta kestab 1. septembrist järgmise aasta 31. augustini ja koosneb kahest poolaastast ja koolivaheaegadest. Õppeaastas on kokku vähemalt 175 õppepäeva. Lõpuklassis on õppeaastas kokku vähemalt 185 õppepäeva.
2. Õppeperioodi arvestusühikud on õppetund, õppepäev, õppenädal, poolaasta ja õppeaasta.
3. Õppe- ja kasvatuskorralduse põhivorm on õppetund. Õppetunnid toimuvad koolis või väljaspool kooli ekskursiooni või õppekäiguna. Õppetund on kooli päevakavas või õpilasele koostatud individuaalses õppekavas juhendatud õppeks ettenähtud ajavahemik. Juhendatud õpe on kooli määratud viisil toimuv õpe, näiteks loeng, individuaaltund, konsultatsioon, e-õpe ja õppekäik, mis on suunatud teadmiste ja oskuste omandamisele ning toimub õppekeskkonnas, milles osalevad nii õpilane kui ka pedagoog. Õppetunni arvestuslik pikkus on 45 minutit. Õppetunni võib jagada mitmeks osaks ning kuni kaks õppetundi võib toimuda järjest ilma vahetunnita.
4. I ja II kooliastmes rakendatakse põhiainetes perioodõpet, mis võimaldab nii õpilastel kui ka õpetajatel põhjalikumalt ainesse süveneda. Regulaarset harjutamist nõudvaid ning kunstilis-praktilisi aineid õpetatakse iganädalaste ainetundidena. Tunniplaanis paigutatakse teoreetilised, uue materjali omandamist nõudvad õppeained päeva algusesse, kordavale harjutamisele ning praktilisele tegevusele suunatud ained koolipäeva teise poolde. Suurt tähelepanu pööratakse ainetevahelisele lõimumisele. Lisaks arvestatakse koolis ka kuu- ja aastarütmiga.
5. Perioodõppe ainetund on põhitund, mis alustab koolipäeva ning kestab kaks akadeemilist tundi. Konkreetsest klassist, laste vanusest, tunni ainest ja teemast lähtudes saab õpetaja põhitundi loominguliselt liigendada, näiteks järgneva rütmilise jaotuse alusel:
* Põhitunni alustamine ehk rütmiline osa (rütmilised harjutused, liikumist kaasavad muusika- ja kõneharjutused) – kaasab, tasakaalustab ja koondab õpilasi.
* Kordamine. Eelnenud õppeprotsessi jätkamine, teadvustav osa (õpilased meenutavad ja jutustavad eelmisel korral käsitletud ainestikku mälupiltide või kodutööde põhjal, käsitletu kokkuvõte vormistatakse ainevihikusse) – ergutab kujutlusvõimet, arendab mälu ja mõtlemisvõimet ja teadvustamist.
* Uue ainestiku tutvustamine (jutustavates ainetes piltlik jutustamine, loodusõpetuses fenomenoloogilised vaatlused, matemaatikas küsimuse püstitamine) – ergutab tunde- ja tahteelu.
* Õpitu süvendamine, praktiline osa (käsitletu töötatakse läbi tegevuslikult: liikudes, joonistades, uusi oskusi harjutades jne) – rakendab tegevusse mõtte ja tunde, kujundades nendega seostuvalt tahet.
* Tunni lõpetamine, rahunemine (õpilased viiakse harmooniliselt rahunemiseni, nt sobivate kõne või muusikaharjutuste kaudu või mõnel muul harjumuspärasel viisil. ka jutustav osa, eriti esimesel kooliastmel, on selleks kohane) – võimaldab õppetunni ajal käivitunud protsessidest rahulikult väljuda ja taastab õppimisvalmiduse.

Lähtuvalt õpilaste vanusest omavad tunni osad erinevat kaalu. Kui algastmes on tunni algus- ja lõpuosal suurem osakaal ning ainest tulenev tööosa on väiksem, siis järgnevatel kooliastmetel kasvab tööosa proportsionaalselt rütmilise sissejuhatuse ning tunni lõpuosa (kokkuvõte või jutustav osa) vähenemisega.Sama moodi nagu põhitundi saab rütmistada ka teisi tunde.

1. Metoodiliselt jaguneb õppeprotsess kolme faasi:
* vaatlemine, kogemine, eksperimenteerimine;
* kirjeldamine, meenutamine, iseloomustamine, ülestähendamine;
* läbitöötamine, analüüsimine, abstraheerimine, teooriate loomine.
1. Nädala rütm.Õpetajate kolleegium töötab nädalarütmis. Igal nädalal toimuval õpetajate kolleegiumi koosolekul tehakse tagasivaade olnule, analüüsitakse kogemusi, arendatakse end kunstiliselt, süvenetakse pedagoogilistesse teemadesse loengute vahendusel, tegeletakse pedagoogiliste küsimustega sisuliselt ning planeeritakse tööd lühemas ja pikemaajalises perspektiivis.
2. Kuu rütm**.** Kuu rütmiga langeb suuremal või vähemal määral kokku põhiaine periood. Esimesest klassist algav perioodõpe võimaldab ühelt poolt paremat ainesse süvenemist ning teiselt poolt teadlikku ümberkäimist mäluprotsessidega. Perioodõppe ainesisu mitte ei unustata peale õppeperioodi lõppu, vaid talletatakse igakülgselt läbitöötatuna pikaajalises mälus.
3. Õppeveerandi rütmi toetavad nn kuupeod, kus klasside koosseisud esitavad kunstilises vormis seda, mis on klassis veerandi jooksul õpitud. Kuupidu on ka oluline sotsiaalse koostöö vorm.
4. Kooliaasta rütm. Kooliaastas on kindel koht kooli, paikkonna ja riiklike pühade ning tähtpäevade tähistamisel. Koolielu korraldus võtab arvesse aastaaegade vaheldumist nii sisuliselt kui ka korralduslikult välise töö võimalused.

### 4.2. Tunnijaotusplaan õppeaineti ja klassiti

1. Õppetundide arv päevas ja nende järjekord määratakse vastavalt Kooli õppekava tunnijaotusplaanile direktori kinnitatud tunniplaanis.
2. Tunnijaotusplaan:

|  |  |  |  |
| --- | --- | --- | --- |
|  | **I KOOLIASTE** | **II KOOLIASTE** | **III KOOLIASTE** |
|  | **R** | **K** | **1.** | **2.** | **3.** | **R** | **K** | **4** | **5** | **6** | **R** | **K** | **7.** | **8.** | **9.** |
| **eesti keel** | **19** | **19** | **6** | **6** | **7** | **11** | **11** | **5** | **3** | **3** | **6** | **6** | **2** | **2** | **2** |
| **kirjandus** |  |  |  |  |  | **4** | **4** |  | **2** | **2** | **6** | **6** | **2** | **2** | **2** |
| **A-võõrkeel - inglise keel**  | **3** | **3** |  |  | **3** | **9** | **9** | **3** | **3** | **3** | **9** | **9** | **3** | **3** | **3** |
| **B-võõrkeel - saksa või vene keel** |  |  |  |  |  | **3** | **3** |  |  | **3** | **9** | **9** | **3** | **3** | **3** |
| **matemaatika** | **10** | **10** | **3** | **4** | **3** | **13** | **13** | **4** | **4** | **5** | **13** | **13** | **5** | **4** | **4** |
| **loodusõpetus** | **3** | **3** | **1** | **1** | **1** | **7** | **7** | **2** | **2** | **3** | **2** | **2** | **2** |  |  |
| **geograafia** |  |  |  |  |  | **0** |  |  |  |  | **5** | **5** | **1** | **2** | **2** |
| **bioloogia** |  |  |  |  |  | **0** |  |  |  |  | **5** | **5** | **1** | **2** | **2** |
| **keemia** |  |  |  |  |  | **0** |  |  |  |  | **4** | **4** |  | **2** | **2** |
| **füüsika** |  |  |  |  |  | **0** |  |  |  |  | **4** | **4** |  | **2** | **2** |
| **ajalugu** |  |  |  |  |  | **3** | **3** |  | **1** | **2** | **6** | **6** | **2** | **2** | **2** |
| **inimeseõpetus (lõimitud väärtuskasvatusega)** | **2** | **0** |  |  |  | **2** | **0** |  |  |  | **2** | **2** | **1** | **1** |  |
| **ühiskonnaõpetus** |  |  |  |  |  | **1** | **1** |  |  | **1** | **2** | **2** |  |  | **2** |
| **muusika** | **6** | **6** | **2** | **2** | **2** | **4** | **5** | **2** | **2** | **1** | **3** | **3** | **1** | **1** | **1** |
| **kunst (jaguneb vormijoonistamine ja maalimine)** | **4,5** | **0** |  |  |  | **3** | **0** |  |  |  | **3** | **4,5** | **2** | **1,5** | **1** |
| **tööõpetus/käsitöö ja kodundustehnoloogiaõpetus** | **4,5** | **6** | **2** | **2** | **2** | **5** | **6** | **2** | **2** | **2** | **5** | **5** | **2** | **2** | **1** |
| **kehaline kasvatus** | **8** | **5** | **1** | **2** | **2** | **8** | **6** | **2** | **2** | **2** | **6** | **6** | **2** | **2** | **2** |
| **VABA TUNNIMAHT** | **8** |  |  |  |  | **10** |  |  |  |  | **4** |  |  |  |  |
| **väärtuskasvatus (lõimitud inimeseõpetusega)**  |  | **3** | **1** | **1** | **1** |  | **3** | **1** | **1** | **1** |  |  |  |  |  |
| **vormijoonistamine** |  | **3** | **1** | **1** | **1** |  | **2** | **1** | **1** |  |  |  |  |  |  |
| **maalimine** |  | **3** | **1** | **1** | **1** |  | **4** | **1** | **1** | **2** |  |  |  |  |  |
| **rütmika** |  | **3** | **1** | **1** | **1** |  | **2** | **1** | **1** |  |  |  |  |  |  |
| **arvutiõpetus** |  |  |  |  |  |  |  |  |  |  |  | **2** | **1** | **0,5** | **0,5** |
| **karjääriõpetus** |  |  |  |  |  |  |  |  |  |  |  | **0,5** |  |  | **0,5** |
| **KOKKU** | **68** | **64** | **19** | **21** | **24** | **83** | **79** | **24** | **25** | **30** | **94** | **94** | **30** | **32** | **32** |
| **Vaba** |   |   | 1 | **2** | **1** |  |  | **1** | **3** |  |  |  |  |  |   |
| **Lubatud maksimaalne koormus**  |   |   | **20** | **23** | **25** |  |  | **25** | **28** | **30** |  |  | **30** | **32** | **32** |

### 4.3. Läbivate teemade ja lõimingu rakendamine

* + 1. Läbivad teemad on üld- ja valdkonnapädevuste, õppeainete ja ainevaldkondadelõimingu vahendiks ning neid arvestatakse koolikeskkonna kujundamisel. Läbivad teemad on aineülesed ja ühiskonnas tähtsustatud ning võimaldavad luua ettekujutuse ühiskonna kui terviku arengust, toetades õpilase suutlikkust oma teadmisi erinevates olukordades rakendada.
		2. Koolis käsitletakse vastavalt riiklikele õppekavadele õpetuses ja kasvatuses järgmisi läbivaid teemasid:
* **väärtused ja kõlblus** – taotletakse õpilase kujunemist kõlbeliselt arenenud inimeseks, kes tunneb ühiskonnas üldtunnustatud väärtusi ja kõlbluspõhimõtteid, järgib neid koolis ja väljaspool kooli, ei jää ükskõikseks, kui neid eiratakse, ning sekkub vajaduse korral oma võimaluste piires;
* **kultuuriline identiteet** – taotletakse õpilase kujunemist kultuuriteadlikuks inimeseks, kes mõistab kultuuri osa inimeste mõtte- ja käitumislaadi kujundajana ning kultuuride muutumist ajaloo vältel, kellel on ettekujutus kultuuride mitmekesisusest ja kultuuriga määratud elupraktikate eripärast ning kes väärtustab omakultuuri ja kultuurilist mitmekesisust ning on kultuuriliselt salliv ja koostööaldis;
* **tervis ja ohutus** – taotletakse õpilase kujunemist vaimselt, emotsionaalselt, sotsiaalselt ja füüsiliselt terveks ühiskonnaliikmeks, kes on võimeline järgima tervislikku eluviisi, käituma turvaliselt ning osalema tervist edendava keskkonna kujundamises;
* **elukestev õpe ja karjääri planeerimine** – taotletakse õpilase kujunemist isiksuseks, kes on valmis õppima kogu elu, täitma erinevaid rolle muutuvas õpi-, elu- ja töökeskkonnas ning kujundama oma elu teadlike otsuste kaudu, sealhulgas tegema mõistlikke kutsevalikuid;
* **kodanikualgatus ja ettevõtlikkus** – taotletakse õpilase kujunemist aktiivseks ning vastutustundlikuks kogukonna- ja ühiskonnaliikmeks, kes mõistab ühiskonna toimimise põhimõtteid ja mehhanisme ning kodanikualgatuse tähtsust, tunneb end ühiskonnaliikmena ning toetub oma tegevuses riigi kultuurilistele traditsioonidele ja arengusuundadele;
* **keskkond ja jätkusuutlik areng** – taotletakse õpilase kujunemist sotsiaalselt aktiivseks, vastutustundlikuks ja keskkonnateadlikuks inimeseks, kes hoiab ja kaitseb keskkonda ning väärtustades jätkusuutlikkust, on valmis leidma lahendusi keskkonna- ja inimarengu küsimustele;
* **teabekeskkond** – taotletakse õpilase kujunemist teabeteadlikuks inimeseks, kes tajub ja teadvustab ümbritsevat teabekeskkonda, suudab seda kriitiliselt analüüsida ning toimida selles oma eesmärkide ja ühiskonnas omaksvõetud kommunikatsioonieetika järgi;
* **tehnoloogia ja innovatsioon** – taotletakse õpilase kujunemist uuendusaltiks ja nüüdisaegseid tehnoloogiaid eesmärgipäraselt kasutada oskavaks inimeseks, kes tuleb toime kiiresti muutuvas tehnoloogilises elu-, õpi- ja töökeskkonnas.
	+ 1. Läbivate teemade õpe realiseerub:
* õppekeskkonna korralduses;
* aineõppes;
* valikainete valikul - valikained toetavad läbivate teemade taotlusi;
* läbivatest teemadest lähtuvas või õppeaineid lõimivas loovtöös;
* klassi- ja koolivälisel tegevuses.
	+ 1. Läbivate teemadega seotud eluvaldkondade tutvustamiseks korraldatakse ekskursioone ja õppekäike järgmiselt:

1. klass – ühepäevane õppekäik Lääne-Virumaal;

2. klass – kahepäevane väljasõit maale (talutööd, loomad);

3. klass – kahepäevane väljasõit teemaga vanad ametid, vanad asjad;

4. klass – kahepäevane ekskursioon Kesk-Eestisse, teemaks viikingite kultuur ja Kalevipoeg;

5. klass – kahepäevane ekskursioon mõnele Eesti looduskaitesealale;

6. klass – kahepäevane väljasõit, kus teemaks keskaja kultuur;

7. klass – kahepäevane väljasõit eesti tööstusmaastikele;

8. klass – kahepäevane ekstreemne matk;

9. klass – kultuurireis*.*

* + 1. Läbivaid teemasid toetavad kooli huviringid: spordiringid, laulukoorid, rahvatantsuringid.
		2. Läbivaid teemasid toetab osalemine keskkonnaalastes projektides ja heategevusprojektides.

### 4.4. Vaba tunnimahu kasutamine ja võõrkeelte valik

(1) I kooliastmes on kooli vaba tunniressurssi kasutatud järgmiselt:

* väärtuskasvatus – 1 tund;
* kunst – 1,5 tund;
* tööõpetus – 1,5 tundi;
* vaba – 4 tundi.

(2) II kooliastmes kooli vaba tunniressurssi kasutatud järgmiselt

* muusika – 1 tund;
* käsitöö ja kodundus/ tehnoloogiaõpetus – 1 tund;
* väärtuskasvatus – 1 tund;
* kunst – 3 tundi;
* vaba – 4 tundi.

(3) III kooliastmes kooli vaba tunniressurssi kasutatud järgmiselt:

* informaatika – 2 tundi;
* kunst – 1,5 tundi;
* karjääriõpetus – 0,5 tundi.

(4) A-võõrkeelena õpitakse Koolis inglise keelt.

(5) B-võõrkeelena õpitakse Koolis kas vene keelt või saksa keelt.

###

### 4.5.Riiklikus õppekavas sätestatud õppeainete nimetustes ja õppemahtudes tehtud erisused ja erisuste tegemise põhjendused.

1. Koolis on inimeseõpetuse tunnid lõimitud väärtuskasvatuse tundidega ja I ja II kooliastmes on kokku lisaks kaks tundi. Õpetus ja kasvatus on ühtne tervik, mis kujundavad koos lapse väärtushinnanguid ja eetikat, austust kõige loodu – nii inimese, looduse kui ka asjade vastu.
2. Kunstiõpetus on Koolis jaotatud maalimiseks ja vormijoonistamiseks. Vormijoonistamise esmaseks ülesandeks on arendada lapses vormimeelt, mis õppeainena toetab mõtlemise ja tahtetegevuse vaheliste seoste kujunemist ja on aluseks hilisemale geomeetriaõpingutele. Maalimises kasutatav värvidega tegelemine mõjutab lapse tundeelu ja aitab seda tasakaalustada.
3. Kehalise kasvatuse arvelt õpetatakse I ja II kooliastmes kolm tundi rütmikat ning lisatud on 2 rütmikat, et rõhutada kehalises liikumises kunstilisust ja rütmilisust, mis on vajalik lapse tunde- ja tahte arenguks.
4. I kooliastmes on suurendatud tööõpetuse õppemaht 4,5-lt 6-le, II kooliastmes 5-lt 6-le ja III kooliastmes 3-lt 4,5-le, sest peenmotoorika areng mõjutab otseselt lapse kõne ja kognitiivset arengut ning võimaldab lapsel siduda ennast maailmaga.
5. Vaba tunnimahu planeerimisel on koolis jäetud I kooliastmes vabaks neli tundi ja II kooliastmes neli tundi. Nimetatud tundide kasutamine otsustatakse iga õppeaasta alguses tulenevalt klassi vajadusest. I ja II kooliastmes kasutatakse igas klassis ühte tundi reeglina harjutustunniks, kus on võimalik õppematerjali diferentseerida, individualiseerida ja harjutada.

## 5. Kooli õppekava välise õppimise või tegevuse arvestamine koolis õpitava osana

1. Põhikooli riikliku õppekava kohaselt võib õpilase või piiratud teovõimega õpilase puhul vanema ja direktori või direktori volitatud õpetaja või teise õppe- ja kasvatusalal töötava isiku kokkuleppel arvestada kooli õppekava välist õppimist või tegevust, sealhulgas õpinguid mõnes teises üldhariduskoolis, koolis õpetatava osana, tingimusel, et see võimaldab õpilasel saavutada kooli või individuaalse õppekavaga määratud õpitulemusi.
2. Kooli õppekava välise õppimise või tegevuse arvestamiseks tuleb õpilasel või piiratud teovõimega õpilase puhul vanemal esitada kooli direktorile vastav taotlus kooli õppekava välise õppimise või tegevuse arvestamiseks õppetöö osana. Koos taotlusega esitatakse tõendusmaterjal.

## 6. Õppekeskkonna mitmekesistamiseks kavandatud tegevused, sh õppekava rakendamist toetavad tegevused, õppekäigud ja muu selline.

1. Õppeaasta jooksul korraldatakse Koolis järgmised õppe- ja kasvatustöö osaks olevad üritused:
2. **29. september, miikaelipäev, mihklipäev,** – tähistatakse peaingel Miikaeli nimepäeva, toimub Miikaeli mäng. Toimub ülekooliline sügisjooks. On koolimaja sünnipäeva kontsertaktus, räägitakse kooli ajaloost. Toimub pidulik ühissöömine omavalmistatud toitudega kaetud lauas;
3. **1. oktoober, rahvusvaheline muusikapäev** – pööratakse teadlikult tähelepanu muusikale me ümber ja tunnustatakse muusika loojaid ning esitajaid;
4. **laternapidu, püha Martini päev –** valmistatakse laternad ja toimub õhtupimeduses laternatega rongkäik, ühissöömine ja nukunäidend või loo jutustamine;
5. **26.** **november, kodanikupäev** – on ellu kutsutud teadvustamaks kodaniku staatust, kodanikuks kasvamist. Käsitletakse erinevaid teemasid, näiteks riik ja kodanik, kodaniku õigused, kodanikukohus. Teabepäeval kohtutakse omavalitsustegelastega, osaletakse töövarjunädalal, külastatakse riigiasutusi (linnavalitsus, riigikogu, maakohus), toimub ülekooliline mälumäng ja tunnustatakse tublimaid;
6. **kuupidu** – iga klass esitleb õpitut. Lõimitud aineteks on kõik õppeained. See on pidupäev, kus näidatakse, mida on õpitud. See on kogu koolipere koosolemise, üksteise tegemistega tutvumise ja parimate tunnustamise päev;
7. **advendihommikud** -– 1. advent on pidulik üritus, kus osaletakse oma jõulutule süütamise tseremoonial. Järgnevatel advendihommikutel koguneb kogu koolipere saali, kus mõtisklushetkedel pööratakse tähelepanu elu põhiväärtustele;
8. taidlusringide ja Muusika- ja Kunstikooli Kaur ühine **jõulukontsert** kogukonnale;
9. **jõulunäidend** õpilastele;
10. **jõululaat** toimub koos kogukonnaga. Õpilased esinevad, lastevanemate poolt on organiseeritud müügiletid, toimub omatehtud küpsetiste müümine, avatud on kohvikud;
11. **Vabariigi aastapäeva** tähistatakse ülekoolilise kontserdiga Rakvere Kolmainu kirikus. Traditsiooniline kontsert on kogukonna üritus. Päevakohase mõtisklusega alustab alati kohalik vaimulik. Kooli esindusega osaletakse ülelinnalisel miitingul;
12. **vastlapäev**a tähistatakse nii kristliku kirikukalendri kui ka eesti rahvakalendri päevana. Toimitakse vastavalt vastlapäevakombestikule**;**
13. **ülestõusmispühadel** esitatakse nukunäidend õpetajatelt I kooliastme õpilastele ja lasteaiale;
14. I ja II kooliastmes kevadkontsert oma klassi lastevanematele;
15. **kooli** k**evadkontsert ja õpilastööde näitus** – korraldatakse ülekoolilise pereüritusena;
16. **ülekooliline** **õuesõppe päev** – õuealal ja spordiväljakul toimuvad erinevad töötoad ja tegevused kõikides õppeainetes.
17. Ainepäevade ja ainenädalategaaidatakse kaasa valdkonnapädevuste kujunemisele ning lõimitakse valdkonna õppeaineid. Traditsiooniliselt korraldatakse igal õppeaastal koolis emakeele nädal, matemaatika nädal, võõrkeelte nädal, loodusainete nädal, sügisene matka- ja spordipäev.

## 7. Liikluskasvatuse teemad kooliastmeti

1. Liikluskasvatuse eesmärk on kujundada üksteisega arvestavaid liiklejaid, kellel on:
* ohutu liiklemise harjumused ja kes tajuvad liikluskeskkonda ning hoiduvad käitumast teisi liiklejaid ohustavalt ja liiklust takistavalt;
* teadmised ja oskused, mis toetavad nende endi ja teiste liiklejate toimetulekut ja ohutust mitmesugustes liiklusolukordades nii jalakäija, sõitja kui ka juhina.
1. Põhikooli I astmes on liikluskasvatuse sisuks jalakäija ja jalgratturi ohutu liiklemise, käitumise ja liikluses toimetuleku õpetamine, lähtudes eelkõige lapse koduümbruse liikluskeskkonnast.

Õpilane:

* kirjeldab turvavöö vajalikkust;
* saab aru, miks on helkuriga liiklemine ohutum, teab erisust raudteel;
* selgitab kiivri vajalikkust ja saab aru kiivri kandmise vajalikkusest jalg- ja tõukerattaga, tasakaaluliikuri jms sõitmisel;
* kinnitab autos ja bussis turvavöö;
* kannab kergliiklejana halva nähtavuse korral või pimeda ajal liigeldes õigesti kinnitatud helkurit või muud valgusallikat, mis aitab ennast nähtavaks teha;
* kannab jalgratturina kiivrit;
* vaatleb õpetaja juhendamisel teiste käitumist liikluses;
* kirjeldab enda kogemuse ja etteantud situatsioonide põhjal eakaaslastest jalakäijate ohukäitumisi erinevates liikluskeskkondades ja toob välja õnnetuste põhjused;
* selgitab, millised kohad liikluses on kõndimiseks, müramiseks ja mängimiseks ohtlikud (nt koostab tagajärgedest tulenevalt ohtlike kohtade pingerea);
* nimetab liikluses kõrvaliste tegevustega tegelemise riske;
* konkreetses ohuolukorras juhib kaaslaste tähelepanu ohutu liikluskäitumise vajalikkusele, vajadusel teavitab täiskasvanut või helistab hädaabinumbril 112, veendudes eelnevalt enda ohutuses;
* saab aru, et ohutu käitumine liikluses aitab vältida õnnetusi ning valikute korral eelistab käituda ohutult;
* saab aru oma eksimustest ning püüab neid edaspidi vältida;
* saab jalakäijana aru, et märjal ja lumisel teel on sõidukite peatumisteekond pikem kui kuival teel;
* kirjeldab (jalakäijana) liiklusohte erinevatel aastaaegadel;
* suunab oma tähelepanu erinevate liikluskeskkondade (sh raudtee) jälgimisele ning hindamisele erinevates ilmastikutingimustes;
* väärtustab viisakust liikluskeskkonnas (teiste liiklejatega arvestamine jalakäijana, liikluse „tere“ – pilkkontakt ja tänamine).
* tunneb põhilisi liiklusreegleid ja –märke liikluskorraldusvahendeid oma erinevatest liikleja rollidest lähtudes;
* nimetab reeglid, millega on vaja arvestada üksi ja ühiselt liigeldes (nt ekskursioonil, matkal, ühistranspordis, õppekäigul);
* kirjeldab raudtee ja maantee liiklusreeglite erinevust;
* järgib liiklusreegleid ning käitub liikluses ohutult.
* kirjeldab enda teekonda kodust kooli vastavalt oma liikumisviisile ja toob välja, millised on tema jaoks keerulised kohad liikluses, sh kooli ümbruses;
* kavandab enda ohutu koolitee.
1. Põhikooli II ja III astmes on liikluskasvatuse sisuks erinevate liiklusolukordade selgitamine lapse enda ja teiste liiklejate seisukohalt ning linna ja maapiirkonna teedel ohutu liiklemise õpetamine.
2. II kooliastme lõpuks õpilane:
* põhjendab turvavöö vajalikkust ja kirjeldab, mis juhtub kokkupõrke korral autos või bussis sõitjaga;
* põhjendab, miks on oluline liikluses olla nähtav/märgatav, sh seda miks on helkuriga liiklemine ohutum;
* kirjeldab helkuri toimimise põhimõtet, teab erisusi helkuri kandmisel asulavälisel teel, linnas ja raudteel;
* teab seadusega kehtestatud reegleid jalgratastele (tuled, pidurid, helkurid, signaal jms).
* kirjeldab autos peatoe õige kasutamise vajalikkust;
* kinnitab autos, taksos ja bussis turvavöö;
* kannab kergliiklejana halva nähtavuse korral või pimedal ajal liigeldes õigesti kinnitatud helkurit või muud valgusallikat; kasutab läbi aasta erinevaid enda nähtavaks tegemise viise eristumaks keskkonnast (riietus);
* oskab kiivrit õigesti kasutada;
* hindab oma sõiduvahendi (nt tõukeratas, jalgratas) korrasolekut.
* jälgib (eneseanalüüsi, vaatluse vm meetodi abil) enda ja kaasõpilaste käitumist liikluses jalakäija ja jalgratturina erinevates liikluskeskkondades;
* uurib (nt uurimis- või loovtöös, kirjandis) turvavahendite kasutamist ja juhib kaasõpilaste tähelepanu turvavahendite kasutamise vajadusele;
* kirjeldab jalakäijatega ning jalgratturitega juhtunud õnnetuste (sh raudteeõnnetuste) peamised põhjused;
* märkab ja kirjeldab võimalikke ohtlikke situatsioone erinevates liikleja rollides ning liikluskeskkondades;
* konkreetses ohuolukorras juhib kaaslaste tähelepanu ohutu liikluskäitumise vajalikkusele, vajadusel teavitab täiskasvanut või politseid liiklusõnnetusest (helistab hädaabinumbril 112) ning ohtlikest olukordadest liikluses;
* saab aru, et ohutu käitumine liikluses aitab vältida õnnetusi ning valikute korral eelistab käituda ohutult.
* saab jalakäija ja jalgratturina aru, et märjal ja lumisel teel on sõidukite peatumisteekond pikem kui kuival teel;
* leiab võimaluse ohtude vältimiseks liikluses erinevates ilmastikutingimustes (nt jalakäijana pimedas, vihma või tuisuga; ei sõida jalgrattaga libedal ajal).
* väärtustab viisakust liikluskeskkonnas (teiste liiklejatega arvestamine jalakäija ja jalgratturina, liikluse „tere“ – pilkkontakt ja tänamine);
* tunneb liiklusreegleid ja märke erinevatest liikleja rollidest lähtudes, mõistab raudtee ja maantee liiklusreeglite erinevust;
* järgib liiklusreegleid ning käitub liikluses ohutult, teiste liiklejatega arvestades;
* kaardistab enda kooliümbruse ja koolitee ohtlikud kohad kaardil, kirjeldab ohtu ja võimalikke tagajärgi;
* kavandab enda ohutu koolitee liikumisviisist lähtuvalt;
* nimetab erinevaid võimalusi Eestis liiklemiseks, kasutab erinevaid transpordi võimalusi marsruudi koostamiseks oma kodukohast soovitud punkti jõudmiseks (nt klassi matka või ekskursiooni planeerimiseks).
* kirjeldab erinevate riikide, sh Eesti liikluskultuuri olemust ja liiklejate harjumusi;
* otsib infot erinevate transpordivõimaluste kohta Eestis, mida kodukohas ei ole (nt tramm, troll, praam, laev, rong, lennuk) ning milliste ohutusreeglitega peab arvestama;
* nimetab erinevaid võimalusi Eestis liiklemiseks, teab ja oskab kasutada erinevaid transpordivõimalusi.
1. III kooliastme lõpuks õpilane:
* toob välja seosed turvavöö kasutamise, kiiruse ja kokkupõrke vahel;
* kirjeldab helkuri toimimise (peegelduvuse) põhimõtet ning selgitab helkuri kandmise vajadust;
* põhjendab ja analüüsib turvavahendite (turvavöö, kiiver, peatugi) ja helkuri kasutamise vajalikkust ja erisusi nt raudteel;
* teab seadusega kehtestatud nõudeid sõiduvahenditele (tuled, pidurid, helkurid, signaal jms);
* kinnitab autos, taksos ja bussis turvavöö;
* kannab kergliiklejana halva nähtavuse korral või pimeda ajal liigeldes õigesti kinnitatud helkurit või muud valgusallikat; kasutab kergliiklejana läbi aasta erinevaid enda nähtavaks tegemise ja keskkonnast eristumise viise (riietus);
* kasutab jalgratturina ja pisimopeedijuhina kiivrit õigesti;
* hindab oma sõiduvahendi (nt jalgratas, pisimopeed) korrasolekut;
* reguleerib autos istudes oma peatoe õigele kõrgusele;
* jälgib ja analüüsib enda ja teiste käitumist liikluses erinevates liikluskeskkondades;
* viib läbi uurimuse või teavitustegevuse ohutu käitumise propageerimiseks klassis või koolis;
* analüüsib võimalikke ohtlikke situatsioone erinevates liikluskeskkondades ja erinevates liikleja rollides;
* toob välja jalakäijate, jalgratturite ja pisimopeedijuhtidega juhtunud õnnetuste peamised põhjused, sh raudteeohutuse aspektist (loob põhjuse ja tagajärje seoseid väärkäitumise puhul);
* sekkub sobival viisil ja ennastsäästvalt ohuolukorra ärahoidmiseks kui kaaslase käitumine oma või teiste elu ohtu seab, oskab tähelepanu juhtida teiste ohtlikule käitumisele liikluses;
* saab aru, et ohutu käitumine liikluses aitab vältida õnnetusi, valikute korral eelistab käituda ohutult ning teeb soovitusi ohtudest hoidumiseks eakaaslastele ja lähedastele.
* selgitab, millistest teguritest sõltub sõiduki, sh rongi peatumisteekond;
* teab sõiduki peatumisteekonna pikkust linna- ja maanteekiirusel kuival ja märjal teel;
* leiab võimalusi ohtude vältimiseks erinevates ilmastiku tingimustes;
* väärtustab viisakust liikluskeskkonnas (teiste liiklejatega arvestamine jalakäija, jalgratturi ja mopeedijuhina, liikluse „tere“ – pilkkontakt ja tänamine);
* tunneb liiklusreegleid ja -märke erinevatest liikleja rollidest lähtudes, sh raudteega seotuid;
* järgib liiklusreegleid ning käitub liikluses ohutult, teiste liiklejatega arvestades;
* võrdleb erinevaid marsruute ja liiklemisviise erinevaid aspekte (odavus, kiirus, pikkus, ohutus) arvestades ning valib endale kõige sobivama, liikleja rolli vaatepunktist ja erinevate liikluskeskkondade puhul (sh raudtee);
* planeerib ja kaardistab oma koolitee vähemalt kahte erinevat liikumisviisi ning liikleja rolli silmas pidades, kasutades selleks erinevaid tehnilisi võimalusi (liiklusmärkide/ liikluskorraldusvahendite või ohukohtade pildistamine, GPS-koordinaatide määramine), lisab ohu kirjelduse ning leiab lahendusi ohtude vältimiseks;
* võrdleb erinevate riikide liiklusohutuse taset Eesti liiklusohutuse tasemega;
* otsib infot erinevate riikide liikluse eripärade kohta (sh liikumisviiside valik) ja oskab välja tuua, kuidas sellega enda käitumise puhul arvestada (nt vasakpoolne liiklus, mitmerealised raudteed, jalgrattaliiklusega arvestamise vajadus, erinevad transpordiliigid);
* tutvub teiste riikide transpordivõimalustega mida Eestis ei ole (metroo, kiirrongid) ning liiklusreeglite erinevusega;
* otsib, kogub ja esitleb andmeid ning teeb nendest lähtuvalt ettepanekuid kodukoha, kooli, klassi liiklusohutuse suurendamiseks.

## 8. I ja II kooliastmes rakendatav horisontaalne õppekava

Horisontaalse õppekava ülesanne on näidata seoseid erinevate õppeainete ja õpilase arengu vahel kooliastmeti ja klassiti. Taotletav lõimumine erinevate ainete vahel on osalt otsene, st temaatiline, osalt erinevatest aspektidest lapse vastava ea arengut toetav.

|  |  |  |  |
| --- | --- | --- | --- |
|  | **1. klass** | **2. klass** | **3. klass** |
| **Eesmärgid** | Lapse viimine formaalse õppimise juurde, toetudes lapse loomupärastele matkimisjõududele.Tervikust lähtuv pildipärane ja kunstiline õpetus.Ilu ja harmoonia taotlus.Erinevate kogemuste pakkumine: vormid, helid, tähtede ja arvude sümbolid.Heade harjumuste kujundamine klassis.Aukartuse kujundamine looduse, keskkonna suhtes.Austuse kujundamine teiste vastu.Huvi tekitamine ja usalduse toetamine maailma suhtes.Sotsiaalsuse arendamine. | 1. klassis kujundatud harjumuste, oskuste ning hoiakute süvendamine.Vastandite käsitlemine, nt pühakute elulood, loomamuinasjutud, valmid.Sotsiaalsuse jätkuv arendamine. | Omandatud kirjutamis- ning arvutamisoskuste rakendamine praktilises tegevuses.Seose loomine maaga ühise praktilise töö kogemuse kaudu.Vanad ametid.Klass kui sotsiaalne tervik.Selged käitumisjuhised, autoriteedi kogemine, nt vana testamendi lood. |
| **Eesti keel** | Muinasjutud.Kuulamisoskuse arendamine.Ühine retsiteerimine.Pildipärane täheõpetus.Vokaalide ja konsonantide erinev olemus.Täheaabitsa loomine, kasutades vahakriite. | Pühakute elulood, looma- muinasjutud, valmid.Väikesed trükitähed. Varemõpitud salmide kirjutamine.Raamatukese kirjutamine, kujundamine ja lugemine.Lugemisoskuse arendamine.Luuletuste retsiteerimine.Lühinäidendid. | Loomis- ja rahvapärimuste kuulamine ja jutustamine.Kõnekeele korrigeerimine ja harjutamine erinevates suhtlussituatsioonides.Erinevate lausetüüpidega kaasneva kõnemeloodia tundepärane kogemine. Sõna- ja lauseliigid.Kuulamisele toetuva õigekirja arendamine.Lihtsamate grammatiliste reeglite leidmine kogetu põhjal.Üleminek seotud kirjale.Kirjelduste koostamine.Lühinäidendid. |
| **Võõr-keel** | Huvi loomine keele vastu. Keele kõla tajumine. Kuulamisoskuse arendamine. Ühine retsiteerimine. Salmid ja laulud koos liikumisega. Tegutsemine lihtsate korralduste järgi. Vastamine lihtsamatele küsimustele.Sõnavara omandamine rütmilistes luuletustes ja keeleharjutustes. | Peamiste keelestruktuuride õppimine kuulamise ja matkimise kaudu, neid teadvustamata. Kuulamisoskuse arendamine.Ühine retsiteerimine. Salmid ja laulud koos liikumisega.Lihtsate lausete moodustamine. Lihtsate lugude mõistmine. Sõnavara omandamine rütmilistes luuletustes ja keeleharjutustes. | Omandatud keelestruktuuride iseseisev kasutamine.Kõneoskuse aktiivne kasutamine.Täheõpetus. Täheaabitsa loomine. Lihtsamad kirjaharjutused. |
| **Mate-maati-ka** | Tervikust lähtumine. Arvud ja nende olemus.Hulkade võrdlemine.Nelja põhitehte erinev olemus.Analüütiline ja sünteetiline arvutamine.Korrutustabel rütmilise liikumise kaudu.Pildipärane ühetehteliste ülesannete koostamine ja lahendamine.Matemaatilised mängud. | Nelja põhitehte harjutamine.Tekstülesanded.Korrutustabel. Matemaatilised mängud.Rütmi- ja koordinatsiooniharjutused. | Inimesega seotud vanade mõõtühikute tundmaõppimine ja kasutamine praktilises tegevuses. Tänapäevased mõõtühikud.Arvuruumi laiendamine.Kirjalik arvutamine nelja põhitehtega. Tekstülesanded.Korrutustabel.Matemaatilised mängud.Rütmi- ja koordinatsiooniharjutused. |
| **Muusi-ka** | Muusikaline pilt, milles põimuvad ühine liikumine, mäng, laul, pillimäng ja improvisatsioon.Kvindimeeleolu (pentatoonika)Kuulamisharjutused.Flöödimäng ja laulmine lähtudes matkimisprintsiibist. | Muusikaline pilt, milles põimuvad ühine liikumine, mäng, laul, pillimäng ja improvisatsioon.Kvindimeeleolu (pentatoonika).Kuulamisharjutused.Flöödimäng ja laulmine, lähtudes matkimisprintsiibist. | Kirikutonaalsus (kvart-kvint intervallid).Diatoonika. Noodiõpetus.Meetrum. Varajane mitmehäälsus.Diatoonilise sopranflöödi õppimine.Mažoori ja minoori kogemine. |
| **Kunst** | Tööoskuste kujundamine.Maalimine akvarellidega.Harjutused põhivärvidega.Vaatlusülesanded.Vahakriitidega muinasjutupiltide loomine.Voolimine mesilasvahast. | Tunniks häälestumine värvilugude abil.Tööoskuste teadlik kasutamine.Maalimine akvarellidega.Harjutused põhi- ja sekundaarvärvidega.Tööde vaatlemine.Vahakriitidega piltide loomine kuuldud legendide ja valmide põhjal.Vormiharjutused saviga. | Maalimine akvarellidega.Harjutused põhi- ja sekundaarvärvidega.Koostöömaalid. Vahakriitidega piltide loomine vana testamendi lugude põhjal.Vormiharjutused saviga. |
| **Rütmi-ka** | Ring kui tervik.Loomulike matkimis- ja liikumisjõudude tugevdamine ja korrastamine.Pildipärane vormide ja žestide arendamine ruumis. | Ring kui tervik. Keerulisemate vormide ja žestide ruumiline kujutamine.Kvindimeeleolu toetamine.Loomajuttudest lähtuv liikumine. Koordinatsiooniharjutused. | Kesksel kohal koordinatsiooniharjutused.Keerulisemad vormid ja žestid ruumis. Diatooniline meeleolu. |
| **Vormi-joonis-tamine** | Sirge ja kaar, neist lähtuvad erinevad vormid.Vormiline ruumitunnetus liikumise kaudu.Eelharjutused kirjutamiseks. | Peegel- ja neliksümmeetria.Vormiline ruumitunnetus liikumise kaudu.Orienteerumine ruumis ja koordinatsiooniharjutused.Eelharjutused kirjutamiseks. | Kolmiksümmeetria. Vaba kujundus etteantud vormielementidega.Harmooniatunnetuse arendamine.Dünaamilised vormiharjutused. |
| **Kehali-ne kasva-tus** | Ring kui tervik.Sotsiaalsed liikumis- ning osavusmängud.Koordinatsiooniharjutused.Orienteerumine ruumis.Rütmiline kõne. | Ring kui tervik.Sotsiaalsed liikumis- ning osavusmängud loomajuttude põhjal.Koordinatsiooniharjutused.Orienteerumine ruumis. | Üksikmängija osatähtuse suurenemine grupimängudes. Sotsiaalse printsiibi teadlikum arvestamine.Paarisharjutused ja meeskonnamängud.Teadlik vahendite kasutamine.Võimlemine. |
| **Töö-õpetus** | Iseseisva tööharjumuse kujundamine. Kahe käe koostöö.Kudumine.Näpuharjutused. | Ühe käe osavuse arendamine.Heegeldamine. Näpuharjutused.Tikkimine. | Varemõpitu kordamine ja kinnistamine. Kudumine. Heegeldamine. Villatööd. Linatööd.Kodulooga lõimuvad projektitööd. |
| **Väär-tus-kasva-tus** | Aastaringi meeleoludest lähtuvad muinasjutupildid, mis toetavad moraalset arengut, usaldust, austust, tänulikkust ja tõetunnetust. Aukartuse äratamine ümbritseva maailma ja inimese suhtes. | Legendid ja lood pühakutest. Legendid ja muinasjutud.Vastandpoolused inimeses.Püüd täiuslikkuse poole. | Vana testamendi lood.Hea ja kuri. Autoriteet.Käitumisjuhised. Austav suhe võõraksmuutuvas maailmas. |
| **Loodusõpetus** |  |  | Tutvumine vanade ametitega praktilise tegevuse kaudu.Tekkemuistendite kuulamine ja jutustamine.Taimede ja loomade kirjeldamine. |
|  |  |  |  |
|  | **4. klass** | **5. klass** | **6. klass** |
| **Ees-märgid** | Lapses tekkinud tugeva tegutsemistahte positiivne suunamine. Iseseisva tööharjumuse kujundamine. Seose loomine ümbritseva keskkonnaga nii sotsiaalselt kui geograafiliselt. Indviduaalsuse-sotsiaalsuse erinevuse teadvustamine. | Ümbritseva keskkonnaga loodud seose laiendamine ja süvendamine. Ilu- ja harmooniatunde arendamine. Üleminek müüdilt ajaloole. | Orientatsiooni laiendamine välismaailmale. Tärkava kriitilisuse suunamine loodusmaailma vaatlemisele teaduslikust vaatepunktist. Kausaalse (põhjusliku) mõtteviisi arendamine. Uue sotsiaalse suhte loomine omavahel ning täiskasvanutega. Kokkulepped ja seadused. Nõudlikkuse arendamine oma töö suhtes. |
| **Eesti keel** | Tegusõnade pööramine, ajad. Otsekõne. Põhjamaade mütoloogia. Eepos “Kalevipoeg”. | Käänamine. Lauseliikmed. Heksameetrilised tekstid (Ilias, Odüsseia). | Sidesõnad. Otse- ja kaudkõne. Vana-Rooma ja keskaja lood. Ballaadid. Ajaleht. |
| **Võõr-keel** | Sõnaliigid. Tähestiku kirjutamine. Esimesed kirjutamisharjutused. Üleminek omakirjutatud tekstilt trükitud tekstile. | Esimene lugemik. Teadvustatud grammatika õppimine. Küsimus-vastus. Tegusõna. Sünonüüm-antonüüm. Värsivormis näidend. | Suurbritannia kultuurilugu. Keskaja lood. Peamised ajavormid. Küsimused-vastused. Omadussõnade võrdlemine. Kiri sõbrale. |
| **Mate-maati-ka** | Harilikud murrud. | Kümnendmurrud. | Protsentarvutus. Laen ja intress. |
| **Muusi-ka** | Meetrum ja rütm. Taktimõõdu olemus. Polüfoonilised kaanonid. | Harmooniline mitmehäälsus. Liittaktimõõt. Duuri ja molli polaarsus. Eesti vanem ja uuem rahvalaul. Läänemere rahvaste laulud. | Euroopa rahvaste muusika ja muusikakultuuri suurkujude (Mozart, Beethoven) looming. Intervalliõpetus. Paralleelsed helistikud. |
| **Kunsti-ained** | Valgus ja vari. Motiiv maalis. | Loodusmotiivid. | Valgus ja vari. Must ja valge. Monokroomsed värviharjutused. |
| **Rütmi****ka** | Kiirus- ja osavusharjutused. C-duur. Alliteratsioon. Rahvatantsud. | Vana-Kreeka tekstid retsitatsiooni ja liikumisega. Lemniskaat. Harmooniline kaheksa. Viisnurk. Duur ja moll. | Sauaharjutused. Geomeetrilised vormimuutused. Grammatilised vormielemendid, intervallid. |
| **Vormi-joonistamine** | Põimumine. Sõlmed ja sõlmumine. Põimornamendid. | Vabakäeline ringigeomeetria. | Ringjoon. Ring. Kolmnurk. Täpne konstrueerimine, omadused, vaatlemine, seostamine, sõnastamine. |
| **Loodusõpetus.** | Kodukoha ajalugu. Tekkemuistendid, legendid. Plaani joonistamine. Ilmakaared.Inimene ja loom. | Eluslooduse vaatlus. Taimeriik.Linnud. Lihasööjad loomad. Rohusööjad loomad.Eesti. Läänemeremaad. Inimene ja loodus. | Õistaimed.Kivimid ja mineraalid. Sette-, tard- ja moondekivimid.Euroopa. Inimene ja loodus.Akustika. Optika. Soojusõpetus. Staatiline elekter. Magnetism. |
| **Aja-lugu** |  | Vanad Idamaad. Vana-Kreeka. | Vana-Rooma. Keskaja algus. |
| **Kehaline kasva-tus** | Jooksumängud. Ringvõimlemine. Rütmilised harjutused.  | Pildipärase mängu üleminek harjutusteks. Teatejooksud. Vana-Kreeka stiilis olümpiamängud. | Osavuse treenimine. Süstemaatilise harjutamise algus kergejõustikus. Pinge ja lõdvestumine. |
| **Käsitöö ja kodun-dus** | Ristpiste. Sümmeetria. Ornament. | Viie vardaga kudumine. Sokikudumine. | Looma ja nuku õmblemine. |
| **Väär-tus-kasva-tus** | Vana testamendi legendid. Rahvajuhid, rahvas, maa. | Inimese sünd ja lapsepõlv. Kristlikus pärimuses esinevad sünnilood, nende ajalooline ja kultuuriline taust. | Kristuse elu ajalooline ja kultuuriline taust Rooma keisririigis. Eluloolised motiivid. Positiivsed eeskujud, kangelased. Mina ja maailm. |
| **Töö- ja tehno-loogia-õpetus** |  | Puidu voolimine ja vestmine. | Igapäevased tarbeesemed, liikuvad mänguasjad. |

## 9. III kooliastme loovtöö temaatika valiku, juhendamise, töö koostamise ja hindamise kord

1. III kooliastmes koostavad õpilased läbivatest teemadest lähtuva või õppeaineid lõimiva loovtöö
2. Loovtööd võib teha nii individuaalselt kui ka kollektiivselt.
3. Loovtöö vormiks võib olla uurimus, projekt (üritus, etendus), kunstitöö.
4. Uurimuse koostamise etapid on: materjali kogumine, materjali analüüsimine/ süstematiseerimine ja üldistamine, järelduste tegemine.
5. Projekt koosneb kavandamisest, läbiviimisest ja tagasisidestamisest.
6. Loovtöö kohustuslikuks osaks on kirjalik selgitus, mis
* avab loovtöö tausta;
* esitab eesmärgid;
* kirjeldab tööprotsessi;
* kirjeldab tulemust.
1. Loovtöö korraldamist koordineerib klassijuhataja, kes
* aitab õpilasel tema huve ja individuaalsust arvestades valida loovtöö sobiva teema ja vormi;
* aitab õpilasel leida juhendaja.
1. Juhendaja
* aitab õpilast loovöö kavandamisel, teostamisel ja vormistamisel;
* aitab leida teemakohast õppematerjali;
* aitab õpilasel teha valiku, millistele aspektidele valitud teema raames loovtöös keskendutakse;
* aitab õpilasel koostatud ajakavast kinni pidada või teha selles põhjendatud muudatusi;
* aitab õpilasel koostada töö kokkuvõtte;
* annab loovtööle hinnangu.
1. Koolis on moodustatud loovtööd korraldav töörühm, kuhu kuuluvad klassijuhataja, kunstiõpetaja, ~~õppealajuhataja,~~ eesti keele õpetaja ja arvutiõpetaja ja kelle ülesandeks on toetada klassijuhatajat, et iga õpilane leiaks temale sobiva loovtöö teema ja vormi; organiseerida loovtööde kaitsmise; tagada loovtööde salvestamise viisil, mis võimaldab neid koolis säilitada; annab hinnangu loovtööle.
2. Kunstialane loovtöö on õpilase intellektuaalne omand ja tagastatakse õpilasele, kui õpilane ise ei ole andnud kirjalikku nõusolekut töö või taiese koolile kinkimiseks. Materiaalsed kulud kunstitöö teostamiseks kannab õpilane (lapsevanem). Koolis säilitatakse töö kirjalik esitus. Uurimisöödest tehakse koolile koopia. Projektidest säilib koolis kirjalik esitus.
3. Loovtöö hinnang kujuneb:
* juhendaja hinnangust töö valmimise protsessile (sh ajakavast kinnipidamine);
* loovtööd korraldava komisjoni hinnangust töö kirjalikule esitlusele;
* hinnangust lõpptulemusele: a) juhendaja b) töörühm;
* hinnangust töö esitlemisele (loovtööd korraldava komisjon).
1. Loovtööd hinnatakse kas „väga hea” või „arvestatud”. Hinde „väga hea” saab õpilane siis, kui on olemas kõik neli hinnangut ning vähemalt kaks neist on „väga head”.

## 10. Õpilaste arengu ja õppimise toetamise ja hindamise korraldus.

### 10.1. Õpilase arengu ja õppimise toetamise ja hindamise alused ja põhimõtted

(1) Hindamise eesmärk on:

1. toetada õpilase arengut;
2. anda tagasisidet õpilase õppeedukuse kohta;
3. innustada ja suunata õpilast sihikindlalt õppima;
4. suunata õpilase enesehinnangu kujunemist, suunata ja toetada õpilast edasise haridustee valikul;
5. suunata õpetaja tegevust õpilase õppimise ja individuaalse arengu toetamisel;
6. anda alus õpilase järgmisse klassi üleviimiseks ning kooli lõpetamise otsuse tegemiseks
7. Õpilaste arengu toetamisel ja õpitulemuste hindamisel lähtub kool põhikooli- ja gümnaasiumiseaduses ja põhikooli riiklikus õppekavas hindamise kohta sätestatust.
8. Arengu hindamisel võtame aluseks waldorfpedagoogika inimkäsituse. Inimkäsitus on õpetajale prismaks, millest lähtuvalt ta last vaatleb, oma tähelepanekuid teeb ja teda suunab. Hindamisel püütakse omavahel siduda nii lapse arengu kui ka ainevaldkonna loogika.
9. Kogu õppekasvatusprotsess koolis tervikuna peab olema jooksvalt tagasisidestatud nii, et pideva toetumise kaudu arutlusele ja analüüsile kujuneb õpilasel ettekujutus ümbritsevast väärtussüsteemist ja sellele tuginev adekvaatne enesehinnang.
10. Õpitulemuste kõrval hinnatakse õpilase käekäiku ja arengut. Pedagoogilises protsessis hinnatakse õpilase tegevuse karakteristikuid, mitte õpilast. Rakendatakse õppimist toetavat ehk kujundavat hindamist.

### 10.2.Käitumise (sealhulgas hoolsuse) kohta õpilastele ja vanematele

###   tagasiside andmine

1. Kool annab kirjalikku kirjeldavat tagasisidet õpilase käitumise (sealhulgas hoolsuse) kohta kaks korda õppeaastas poolaasta tunnistusel.
2. Õpilase käitumise ja hoolsusehindamisel peetakse oluliseks kooli kodukorra täitmist, üldtunnustatud käitumis- ja kõlblusnormide järgimist ning õpilase suhtumist õppeülesannete täitmisse.
3. Õpilane saab jooksvalt tagasisidet oma käitumisele, hoolsusele ja hoiakutele ainetunnis ja klassijuhatajatunnis nii õpetajatelt kui ka vastastikuse hindamise kaudu kaaslastelt.
4. Hoolsuse hindamise aluseks on õpilase suhtumine õppeülesannetesse: kohusetundlikkus, töökus ja järjekindlus õppeülesannete täitmisel.
5. Õpilane viiakse üle järgmisse klassi, olenemata käitumise ja hoolsuse aastahindest.

**10.3.Teadmiste ja oskuste hindamine kui kokkuvõtvate hinnete alus**

1. Õpilase teadmiste ja oskuste hindamisel võrreldakse õpilase teadmisi ja oskusi õppe aluseks olevas õppekavas (kooli õppekavas, individuaalses õppekavas)) toodud oodatavate tulemustega.
2. Ainealaseid teadmisi ja oskusi võib hinnata nii õppe käigus kui ka õppeteema lõppedes.
3. Ainealaste teadmiste ja oskuste hindamise tulemusi võib väljendada kas sõnaliselt, numbriliste hinnetega viiepallisüsteemis või arvestatud/mittearvestatud.
4. 1. – 3. klassis ei hinnata numbriliselt. Diagnoosivate testide abi vaadeldakse ja hinnatakse lapse arengut, tema vajadusi spetsiifilisema õpetuse järele, tema kehalist koordinatsiooni, motoorseid oskusi, tasakaalu, liikumist, ajataju, keelelist pädevust, sotsiaalseid oskusi, matemaatilist taju. Vaatluste tulemused dokumenteerib õpetaja regulaarselt. Saavutuste hindamisel vaadeldakse, milliseid oskusi on õpitud, millised õpilase on tugevused ja nõrkused. Õpilasi ei võrrelda omavahel ja nad saavad edeneda omas rütmis.
5. Alates 4. klassist hinnatakse numbriliselt eesti keele ja kirjanduse, võõrkeele, matemaatika, loodusteaduste ja sotsiaalvaldkonna õppeaineid. Arvestatud/mittearvestatud süsteemis hinnatakse kunsti-, kehalise kasvatuse ja tehnoloogia valdkonna aineid.
6. Koolis kasutatakse viiepallist hindamissüsteemi.
7. Õpitulemuste hinded on: õppeprotsessi (tunnikontroll, suuline lühivastus, jms) hinne; arvestuslik (suuline ja kirjalik vastamine, kontrolltöö, praktiline töö, arutlus, essee, referaat, jms) hinne; tasemetöö/proovieksami hinne; uurimistöö/praktilise töö hinne.
8. Kui hindamisel tuvastatakse kõrvalise abi kasutamine või mahakirjutamine, võib vastavat kirjalikku või praktilist tööd, suulist vastust (esitust), praktilist tegevust või selle tulemust hinnata hindega „nõrk”.
9. Kui õpilase teadmisi ja oskusi on hinnatud hindega „puudulik” või „nõrk” või on hinne jäänud panemata, antakse õpilasele võimalus järelevastamiseks või järeltöö sooritamiseks. Enne järelevastamist või järeltööd on õpilasel õigus saada ainealast konsultatsiooni. Järelvastamine on vajalik õppekavaga ette nähtud teadmiste ja oskuste omandamiseks tasemel, mis on vajalik järgnevateks õpinguteks.
10. Järelevastamine või järeltöö sooritatakse kõige enam kümne õppepäeva jooksul pärast töö hinde teadasaamist.
11. Järelevastamise või järeltöö käigus saadud hinne asendab eelneva hinde tingimusel, et see on esialgsest tulemusest parem. Järelevastamise hinnet käsitletakse samaväärselt muude hinnetega.

### 10.4. Kokkuvõttev hindamine

1. Põhikooliastmel on kokkuvõttev hindamine hinnete/hinnangute koondamine poolaastahinneteks ning poolaastahinnete koondamine aastahinneteks.
2. 1. – 3. klassis õpilasi kokkuvõtvalt ei hinnata. Poolaastate lõpus väljastatavatel tunnistustel on kirjeldatud lapse emotsionaalset, vaimset ja sotsiaalset arengut, antud ülevaade õpilase õpihuvi ja ainealaste saavutuste kohta ning läbitud teemade loetelu. Vastavalt põhikooli ja gümnaasiumiseaduses sätestatule tuleb õpilase koolist lahkumisel või hiljemalt II kooliastme lõpul jooksva õppeaasta sõnalised hinnangud, mis on aluseks õpilase järgmisse klassi üleviimisel, teisendada viiepallisüsteemi.
3. 4. – 9. klassis pannakse poolaastahinne välja jooksul saadud hinnete alusel ja arvestades ka õpilase arengut vastavas õppeaines. Aastahinne pannakse välja antud õppeaasta jooksul saadud poolaastahinnete alusel enne õppeperioodi lõppu.
4. 4. – 6. klassis hinnatakse numbriliselt eesti keele ja kirjanduse, võõrkeele, matemaatika, loodusteaduste ja sotsiaalvaldkonna õppeaineid. Arvestatud/mittearvestatud süsteemis hinnatakse kunsti-, kehalise kasvatuse ja tehnoloogia valdkonna aineid. Vastavalt põhikooli ja gümnaasiumiseaduses sätestatule tuleb õpilase koolist lahkumisel või hiljemalt II kooliastme lõpul jooksva õppeaasta hinnangud, mis on aluseks õpilase järgmisse klassi üleviimisel, teisendada viiepallisüsteemi.
5. Põhikooliõpilasele, kelle poolaastahinne on „puudulik” või „nõrk” või on jäetud hinne välja panemata, rakendatakse selles õppeaines tugisüsteem (nt kohustuslik konsultatsioon, individuaalsed abistavad õpiülesanded; õpiabirühm eripedagoogi juures; logopeedi abi; psühholoogi abi) ja/või individuaalne õppekava, et aidata omandada nõutavad teadmised ja oskused.
6. Kui õpilase poolaasta hinne on „puudulik” või „nõrk” ja õpilane näitab rakendatud tugimeetmete tulemusena, et tema poolaastahinne võiks olla kõrgem, arvestatakse seda aastahinde väljapanekul. Reeglina poolaastahindeid ei parandata.
7. Poolaastahinnete või -hinnangute alusel otsustab õppenõukogu, kas viia õpilane järgmisse klassi, jätta täiendavale õppetööle või klassikursust kordama. Õpilaste järgmisse klassi üleviimise otsus tehakse enne õppeperioodi lõppu.
8. Õpilane jäetakse täiendavale õppetööle õppeainetes, milles tulenevalt poolaasta hinnangutest tuleks välja panna aastahinne „puudulik” või „nõrk” või anda samaväärne sõnaline hinnang. Täiendavale õppetööle jätmise otsustab õppenõukogu enne õppeperioodi lõppu. Täiendava õppetöö raames täidab õpilane õpetaja vahetul juhendamisel spetsiaalseid õppeülesandeid, et omandada õppekavaga nõutavad teadmised ja oskused. Täiendav õppetöö viiakse läbi pärast õppeperioodi lõppu. Aastahinne või -hinnang pannakse välja pärast täiendava õppetöö lõppu, arvestades selle tulemusi.
9. 9. klassi õpilasele pannakse kooliastmehinded välja enne vastava aine lõpueksami toimumist, välja arvatud õppeainetes, milles õpilane jäetakse täiendavale õppetööle.

### 10.5. Eksamid, tasemetööd ja aasta materjali hõlmavad arvestustööd

1. 3. ja 6. klassis toimuvad riiklikud tasemetööd matemaatikas ja eesti keeles. 6. klassis lisaks ühes aines, mille haridus- ja teadusministeerium teeb teatavaks märtsikuus.
2. 4., 5., 7. ja 8. klassis toimuvad kooli õppeaasta materjali hõlmavad arvestustööd eesti keeles ja matemaatikas.
3. III kooliastmes sooritavad õpilased loovtöö, mis tähtsustab iseseisvat ja ideid loovat tegevust, aitab avastada individuaalsust , arendada kasvavat vastutust oma tegude eest, aitab avastada oma individuaalsust, koolitada vaatlus- ja järeldamisoskust ning analüütilist mõtlemist ning süvendada ainetevahelist lõimingut ja õppekava läbivate teemade käsitlemist. (vt 9.osa)

### 10.6.Hinde ja hinnangu vaidlustamine

1. Hinde või hinnangu vaidlustamiseks pöördub õpilane või tema seaduslik esindaja esmajärjekorras klassi- või aineõpetaja poole.
2. Õpilasel või tema seaduslikul esindajal on õigus hindeid ja sõnalisi hinnanguid vaidlustada kümne päeva jooksul pärast hinde või hinnangu teadasaamist, esitades kooli direktorile kirjalikult vastava taotluse koos põhjendustega.

### 10.7. Kooli lõpetamine

1. Põhikooli lõpetab õpilane, kellel õppeainete viimased aastahinded on vähemalt „rahuldavad”, kes on kolmandas kooliastmes sooritanud loovtöö ning kes on sooritanud vähemalt rahuldava tulemusega eesti keele eksami, matemaatikaeksami ning ühe eksami omal valikul.
2. Põhikooli lõpetanuks võib õpilase või tema seadusliku esindaja kirjaliku avalduse alusel ja õppenõukogu otsusega pidada ning põhikooli lõputunnistuse anda õpilasele:
3. kellel on üks nõrk või puudulik eksamihinne või õppeaine viimane aastahinne;
4. kellel on kahes õppeaines kummaski üks nõrk või puudulik eksamihinne või õppeaine viimane aastahinne.
5. Haridusliku erivajadusega õpilasele, kellel koolivälise nõustamismeeskonna soovitusel individuaalse õppekavaga on vähendatud või asendatud põhikooli riiklikus õppekavas taotletavaid õpitulemusi, on lõpetamise aluseks individuaalses õppekavas määratud õpitulemuste saavutatus. Haridusliku erivajadusega õpilasel on õigus sooritada põhikooli lõpueksamid eritingimustel vastavalt põhikooli- ja gümnaasiumiseaduse alusel haridus- ja teadusministri määrusega kehtestatud lõpueksamite korraldamise tingimustele ja korrale.

### 10.7. Õpilaste tunnustamine hea õppimise eest

1. Kiituskiri „Väga hea õppimise eest“ antakse õppeaasta lõpus kõikides klassides õpilasele, kellel kõik aastahinded on „5“.
2. Kiituskiri "Väga heade tulemuste eest üksikus õppeaines" võidakse anda kõikides klassides õppeaasta lõpus õpilasele , kelle aastahinne antud aines on "5" ja õpilane on saanud väljapaistvaid tulemusi maakondlikel olümpiaadidel, võistlustel jm.
3. Kiituskirjade tunnustamise otsustab kooli õppenõukogu.
4. Kooli tänukirjaga tunnustatakse õpilast, kes on esindanud kooli edukalt erinevatel konkurssidel, olümpiaadidel, spordis, jm; olnud aktiivne klassivälises töös või osutanud koolile teene. Ettepaneku tänukirjaga tunnustamise kohta teeb õpetaja

**11. Õpilaste juhendamise ja hariduslike erivajadustega õpilaste õppekorralduse põhimõtted, tugiteenuste rakendamise kord.**

Haridusliku erivajadusega õpilane on õpilane, kelle andekus, õpiraskused, terviseseisund, puue, käitumis- ja tundeeluhäired, pikemaajaline õppest eemal viibimine või kooli õppekeele ebapiisav valdamine toob kaasa vajaduse teha muudatusi või kohandusi õppe sisus, õppeprotsessis, õppe kestuses, õppekoormuses, õppekeskkonnas (nagu õppevahendid, õpperuumid, suhtluskeel, tugipersonal, spetsiaalse ettevalmistusega õpetajad), taotletavates õpitulemustes või õpetaja poolt klassiga töötamiseks koostatud töökavas.

Kui õpilase hariduslik erivajadus tuleneb tema andekusest, tagatakse talle individuaalse õppekava rakendamine ning vajaduse korral täiendav juhendamine aineõpetajate poolt või teiste vastava valdkonna spetsialistide poolt haridusprogrammide või teiste haridusasutuste kaudu.

Haridusliku erivajadusega õpilase õppe korraldamisel lähtutakse kaasava õppe põhimõtetest. Tulenevalt õpilase individuaalsetest vajadustest tagatakse õpilasele võimetekohane õpe ja vajalik tugi, tugispetsialistide , abiõpetajate ja teiste spetsialistide koostöös.

 Hariduslike erivajadustega õpilaste õppe paremaks korraldamiseks on direktor määranud haridusliku erivajadusega õpilaste õppe koordinaatori, kelle ülesandeks on haridusliku erivajadusega õpilase õppe ja arengu toetamiseks vajaliku koostöö korraldamine.

Haridusliku erivajaduse tuvastamiseks läbiviidud pedagoogilis-psühholoogilise hindamise tulemused, õpetajate täiendavad tähelepanekud ja soovitused õpilase tugevate ja arendamist vajavate külgede kohta, tugispetsialistide soovitused testimiste ja uuringute tulemused ning nõustamiskomisjoni soovitused õppe korraldamiseks ja sellest tulenevalt õpilasele rakendatud meetmed **dokumenteeritakse haridusliku erivajadusega õpilase arengu ja toimetuleku jälgimiseks koostatud individuaalse arengu jälgimise kaardil**. Individuaalse arengu jälgimise kaardi koostamise ja täitmise eest vastutab haridusliku erivajadusega õpilaste õppe koordinaator.

Kool kindlustab õpilasele vajadusel järgmised tugiteenused:

* eripedagoogi abi;
* logopeedi abi;
* tugisiku määramine;
* psühholoogiline abi;
* meditsiiniline abi.
* suunamine Rajaleidja spetsialistide juurde

Vajadusel rakendatakse õpilasele individuaalne õppekava. Individuaalse õppekava koostamise algatamise kooli poolt otsustab direktor haridusliku erivajadusega õpilaste õppe koordinaatori ettepanekul. Otsusest teavitatakse õpilast ja tema seaduslikku esindajat kirjalikult, tuues ära põhjused, mis tingivad individuaalse õppekava koostamise vajaduse.

Vajadusel moodustatakse hariduslike erivajadustega õpilaste õppe paremaks korraldamiseks väiksemaid rühmi ja klasse, et luua vajalikud tugiteenused õpilastele, kellele neid ei ole võimalik tagada tavaklassis.

Tulenevalt haridusliku erivajadusega õpilase terviseseisundist korraldatakse vajadusel koduõpe, s.o õppe korraldamine õpilase kodus või muus õpilasega või piiratud teovõimega õpilase vanemaga kokkulepitud kohas väljaspool kooli ruume.

Kui koolis rakendatud tugiteenused ei osutunud tulemuslikuks, viiakse läbi täiendav uuring, mis toimub valdavalt meditsiiniasutuses arstide osalusel. Uuringu tulemused on aluseks kooli õppenõukogule õpilase nõustamiskomisjoni suunamiseks. Nõustamiskomisjoni soovituste alusel jätkub eriõpetuse ja tugiteenuste rakendamine või viiakse õpilane vanema nõusolekul üle hariduslike erivajadustega õpilaste õppe paremaks korraldamiseks moodustatud rühma või klassi. Arengukeskkonna kujundamisel arvestatakse nõustamiskomisjoni ja uuringus osalenud spetsialistide soovitusi.

Tugiteenuste rakendamise vajadus fikseeritakse õppenõukogu otsuse ja/või direktori käskkirjaga. Tugiteenuse rakendamiseks on vajalik lapsevanema nõusolek.

Meetmete rakendamise perioodi lõpul hindab haridusliku erivajadusega õpilaste õppe koordinaator koostöös õpetajate ja tugispetsialistidega meetme tulemuslikkust ning teeb ettepanekud vanemale ja vajaduse korral kooli direktorile edasisteks tegevusteks.

## 12. Karjääriõppe, sh karjääriinfo ja nõustamise korraldamine.

1. Karjääriteenuste korraldamisega ja õppekava läbiva teema „Elukestev õpe ja karjääri planeerimine” käsitlemisega taotletakse õpilase kujunemist isiksuseks, kes on valmis õppima kogu elu, täitma erinevaid rolle muutuvas õpi-, elu- ja töökeskkonnas ning kujundama oma elu teadlike otsuste kaudu, sealhulgas tegema mõistlikke kutsevalikuid.
2. Läbiva teema „Elukestev õpe ja karjääri planeerimine” sisu ja eesmärke arvestatakse õpikeskkonna kujundamisel, sellest lähtudes tuuakse aineõppesse sobivad teemakäsitlused, näited ja meetodid, viiakse läbi aineüleseid, klassidevahelisi ja ülekoolilisi projekte.
3. Tunnivälise tegevuse käigus toimuvad õppekäigud ettevõtetesse ja asutustesse.
4. Karjäärinõustamisteenus hõlmab elukutsevalikualaseid loenguid karjäärinõustajalt ja individuaalset nõustamist. Karjäärinõustamisteenus tagatakse koostöös Rajaleidja keskusega.
5. 9. klassis on tunniplaanis karjäärinõustamise tund.

## 13. Õpilaste ja lastevanemate teavitamise ja nõustamise korraldus

1. Kool eeldab **kodu ja kooli tihedat koostööd**. Õpetuse ja kasvatuse terviklikkuse ning kvaliteedi tagavad õpetajatevaheline pedagoogiline koostöö ning kooli ja kodu üksteisemõistmine ja koostöö.
2. Kool tagab õpilasele ja vanematele teabe kättesaadavuse õppe ja kasvatuse korralduse kohta ning teostab õpilaste ja vanemate juhendamist ja nõustamist õppetööd käsitlevates küsimustes.
3. Peamised õppeteemad, vajalikud õppevahendid, hindamise korraldus ja planeeritavad üritused tehakse õpilasele ja vanematele teatavaks iga õppeperioodi algul.
4. Kooli ja vanemate koostöö koordineerimiseks kutsub direktor üks kord õppeaastas kokku lastevanemate üldkoosoleku ning klassijuhataja vähemalt üks kord õppeaastas kokku klassi lastevanemate koosoleku.
5. Koolikorraldust reguleerivad dokumendid on kättesaadavad kooli kodulehel.
6. 6.-9. klassi õpilaste vanemad saavad igapäevast informatsiooni õpilaspäeviku kaudu ja e-kooli päeviku sissekannete kaudu. Õppeaasta lõpus väljastatakse e-kooli päevikust tunnistus paberkandjal.
7. 1.-5. klasside õpilaste vanemad saavad igapäevast infot õpilaspäeviku kaudu ja klassi blogist. Kaks korda aastas väljastatakse pabertunnistused sõnaliste hinnangutega,
8. Kool tagab õpilasele, kellel tekib ajutine mahajäämus eeldatavate õpitulemuste saavutamisel, täiendava pedagoogilise juhendamise väljaspool õppetunde.
9. Õpilase arengu toetamiseks korraldatakse temaga koolis arenguvestlusi, mille põhjal lepitakse kokku eesmärgid järgmiseks perioodiks. Arenguvestlused viiakse läbi vastavalt koolis kinnitatud korrale.
10. Nõustamise vormideks on ka lastevanemate õhtud, loengud lastevanematele, lastevanemate kool, individuaalvestlused nii õpetaja kui ka kooliarstiga.

## 14. Õpetajate koostöö ja töö planeerimise põhimõtted

1. Õpetajad lähtuvad oma töös põhikooli riiklikus õppekavas ja Kooli õppekavas sätestatust ning arvestavad õppekava rakendamisel klassi omapära ja suundumust, õppeaasta ülesandeid, õpilaste võimeid ja kooli materiaalseid ressursse, olemasolevat õppekirjandust.
2. Õpetajad planeerivad ja korraldavad õppetegevust nii, et õpilased saavutavad kooliastme lõpuks riikliku ja kooli õppekavaga ettenähtud õpitulemused.
3. Õpetaja tutvustab õpilastele õppeperioodi (õppeaasta, poolaasta algul aineõppesisu, õppe-eesmärke, hindamise põhimõtteid ning teeb seda taasesitamist võimaldaval viisil.
4. Õpetajad teevad omavahelist koostööd õppekavas kirjeldatud õppekeskkonna mitmekesistamiseks kavandatud tegevuste korraldamisel ja läbiviimisel (ülekoolilised ja klassidevahelised üritused, õppekäigud, loengud, kohtumised ja muu selline).
5. Õpetajad toetavad õpilaste loovtööde, uurimistööde ja praktiliste tööde teostamist ning teevad selles valdkonnas koostööd.

## 15. Kooli õppekava uuendamise ja täiendamise kord

1. Õppekava koostamine ja arendamine eeldab õpilaste ja õpetajate, õpetajate ja juhtkonna, kooli ja lastevanemate ning kooli omaniku koostööd riikliku õppekava üldosa mõtestamisel ja ainekavade koostamisel.
2. Õppekava uuendamises ja arendamises kasutatakse erinevaid töövorme. Selles töös osalevad pedagoogid.
3. Kooli õppekava uuendamine või täiendamine toimub algatustaotluse alusel, mis tuleb esitada kooli pidajale kirjalikku taasesitamist võimaldavas vormis koos ettepanekute ja põhjendustega. Kooli õppekava uuendamist ja täiendamist võib taotleda iga asjast huvitatud isik. Kooli pidaja otsustab õppekava uuendamise või täiendamise vajaduse.
4. Kui kooli õppekava uuendamise või täiendamise vajadus on tingitud muudatustest õigusaktides, siis algatab kooli õppekava muutmise kooli pidaja.
5. Kooli õppekava uuendamise või täiendamise eelnõu esitatakse enne selle kehtestamist arvamuse saamiseks kooli nõukogule, õppenõukogule, õpilasesindusele.
6. Kooli õppekava kinnitab kooli pidaja.

**16. Eriolukorrast tingitud erisused hindamisel ja põhikooli lõpetamisel.**

16.1. Eriolukorrast tulenevalt võib kasutada hindamisel kirjeldavat sõnalist hinnangut, millel puududb numbriline ekvivalent ning mida ei pea teisendama viiepallisüsteemis hindeskaalasse.

16. 2. Üheksanda klassi aastahinded väljendatakse numbriliste hinnetena, välja arvatud valikained, mis kooli õppekavast tulenevalt hinnatakse „arvestatud/mittearvestatud“.

16.3. 2019/2020. õppeaastal põhikooli lõpueksameid ei sooritata.

16.4. 2019/2020. õppeaastal ei pea õpilane sooritama loovtööd, kui see ei ole õppenõukogu otsusel eriolukorrast tulenevalt võimalik või on oluliselt raskendatud. Kui õpilane sooritab loovtöö, kantakse see lõputunnistuse hinnetelehele.

16.5. 2019/2020. õppeaastal 3. ja 6. klassis riiklikud tasemetöid ei toimu.

16.6. 2019/2020. õppeaastal jäävad ära kooli arvestustustööd 4., 5., 7., ja 8. klassis.